ΚΑΝΟΝΙΣΜΟΣ (ΕΟΚ) αριθ. 3356/91 ΤΟΥ ΣΥΜΒΟΥΛΙΟΥ της 7ης Νοεμβρίου 1991 για την τροποποίηση του κανονισμού (ΕΟΚ) αριθ. 4060/89 για την κατάργηση των ελέγχων που διενεργούνται στα σύνορα των κρατών μελών στον τομέα των οδικών και εσωτερικών πλωτών μεταφορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 4060/89 (4) προβλέπει ότι οι έλεγχοι που αφορούν τα μεταφορικά μέσα και τα αντίστοιχα έγγραφα κατά τη διάρκεια μεταφοράς μεταξύ κρατών μελών πρέπει να διενεργούνται στα πλαίσια των συνήθων ελέγχων που πραγματοποιούνται, κατά τρόπο μη εισάγοντα διακρίσεις σε όλο το έδαφος ενός κράτους μέλους-

ότι, σύμφωνα με τις διατάξεις της ευρωπαϊκής συμφωνίας για τις διεθνείς οδικές μεταφορές επικίνδυνων εμπορευμάτων (ADR) και της ευρωπαϊκής συμφωνίας για τις διεθνείς μεταφορές αλλοιωσίμων προϊόντων και για τις ειδικές μηχανές που χρησιμοποιούνται γι' αυτές τις μεταφορές (ATP), τα κράτη μέλη είναι ελεύθερα να οργανώνουν και να διενεργούν τους ελέγχους και τις επαληθεύσεις σχετικά με τα μεταφορικά μέσα και τα έγγραφά τους στον τόπο στον οποίο επιθυμούν- ότι, στην πράξη, δυνάμει της νομοθεσίας τους που ενσωματώνει τις διατάξεις των συμφωνιών αυτών στο εθνικό δίκαιο ή, στην περίπτωση που δεν είναι συμβαλλόμενα μέρη της μιας ή της άλλης συμφωνίας, σύμφωνα με το εθνικό τους δίκαιο που διέπει αυτούς τους τύπους μεταφορών σε διεθνές επίπεδο, συνήθως διενεργούν αυτούς τους ελέγχους και τις επαληθεύσεις στα σύνορά τους-

ότι, με την προοπτική της εγκαθίδρυσης της ενιαίας αγοράς στον τομέα των μεταφορών, είναι αναγκαίο να προωθηθεί περισσότερο η ροή κυκλοφορίας των μεταφορικών μέσων μεταξύ των κρατών μελών-

ότι το μέρος ΙΙ "Εθνική νομοθεσία" του παραρτήματος του κανονισμού (ΕΟΚ) αριθ. 4060/89 πρέπει να τροποποιηθεί για να ληφθούν υπόψη οι έλεγχοι σχετικά με τα μεταφορικά μέσα και τα αντίστοιχα έγγραφα που αφορούν τις μεταφορές επικίνδυνων εμπορευμάτων και αλλοιώσιμων προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 4060/89 τροποποιείται ως εξής:

1. Παρεμβάλλεται το ακόλουθο άρθρο:

"Άρθρο 3α

Η Επιτροπή, εφόσον χρειαστεί, προτείνει τροποποιήσεις του παραρτήματος για να ληφθεί υπόψη η τεχνολογική εξέλιξη στον τομέα τον οποίο αφορά ο παρών κανονισμός."

2. Το μέρος ΙΙ του παραρτήματος αντικαθίσταται από το κείμενο που περιλαμβάνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Νοεμβρίου 1991. Για το Συμβούλιο

Ο Πρόεδρος

P. DANKERT

(1) ΕΕ αριθ. C 117 της 1. 5. 1991, σ. 6. (2) ΕΕ αριθ. C 267 της 14. 10. 1991. (3) ΕΕ αριθ. C 269 της 14. 10. 1991, σ. 34. (4) ΕΕ αριθ. L 390 της 30. 12. 1989, σ. 18.

ΠΑΡΑΡΤΗΜΑ

"ΜΕΡΟΣ ΙΙ

ΕΘΝΙΚΗ ΝΟΜΟΘΕΣΙΑ

α) Έλεγχοι όσον αφορά την άδεια οδήγησης των οδηγών των οχημάτων για τη μεταφορά εμπορευμάτων και επιβατών.

β) Έλεγχοι όσον αφορά τα μέσα μεταφοράς επικίνδυνων εμπορευμάτων και ειδικότερα:

i) έγγραφα:

- πιστοποιητικό επαγγελματικής κατάρτισης του οδηγού,

- οδηγίες ασφαλείας,

- πιστοποιητικό έγκρισης (ADR ή ισοδύναμα πρότυπα),

- αντίγραφο της ενδεχόμενης παρέκκλισης (ADR ή ισοδύναμα πρότυπα),

ii) αναγνώριση του οχήματος που μεταφέρει επικίνδυνα εμπορεύματα:

- πορτοκαλί πινακίδα:

- πιστότητα,

- τοποθέτηση επί του οχήματος,

- σήμα κινδύνου επί του οχήματος:

- πιστότητα,

- τοποθέτηση επί του οχήματος,

- πινακίδα αναγνώρισης των δεξαμενών (σταθερές, κινητές ή εμπορευματοκιβώτια):

- παρουσία και το ευανάγνωστο,

- ημερομηνία τελευταίας επιθεώρησης,

- σφραγίδα του οργανισμού ελέγχου,

iii) εξοπλισμός (ADR ή ισοδύναμα πρότυπα) του οχήματος:

- πρόσθετος πυροσβεστήρας,

- ειδικός εξοπλισμός,

iv) φόρτωση των οχημάτων:

- υπερφόρτωση (ανάλογα με τη χωρητικότητα των δεξαμενών),

- τακτοποίηση των δεμάτων,

- απαγόρευση από κοινού εμφάνισης.

γ) Έλεγχοι σχετικά με τα μέσα μεταφοράς αλλοιώσιμων προϊόντων και ειδικότερα:

i) έγγραφα:

- δήλωση πιστότητας των μηχανών,

ii) ειδικές μηχανές που χρησιμοποιούνται για τη μεταφορά αλλοιώσιμων προϊόντων:

- πινακίδα δήλωσης της πιστότητας,

- σήματα αναγνώρισης,

iii) λειτουργία των ειδικών μηχανών:

- προϋποθέσεις για τη θερμοκρασία των μηχανών."